Përvjetori i katastrofës në Japoni – kompania Tepco përpiqet të mbijetojë 
Japonia tani ka nisur një debat të ri rreth së ardhmes së energjisë bërthamore
Gjatë vitit të kaluar, kompania në qendër të katastrofës bërthamore në Japoni ka qënë objekt i një numër kritikash nga qeveria, publiku dhe faktori ndërkombëtar. Tani, kompania elektrike e Tokios po kërkon të shmangë një plan për futjen e saj nën kontrollin e qeverisë. Kjo e gjitha është pasojë e tërmetit me magnitudë 9 ballë që rezultoi në një cunam vdekjeprurës që përfshiu uzinën bërthamore Fukushima-1 duke shkaktuar shkrirjen e tre reaktorëve. Përballur me dhjetra miliarda dollarë kompensime, kosto pastrimi dhe eventualisht çmontimit e uzinës së Fukushimash, kompania elektrike e Tokios e njohur si TEPCO, po lufton tani të mbijetojë. Njoftimet e medias bëjnë të ditur se në këmbim të dhënies së një fondi publik prej 10 miliardë dollarësh, qeveria do të marrë nën kontroll pjesën më të madhe të kompanisë. Japania është mbështetur në impiantet bërthamore për gati një të tretën e energjisë, por tani ka nisur një debat i ri rreth së ardhmes së energjisë bërthamore. Mund të pritet që me investimet e mëdha të TEPCOs, kompania do të lobojë fuqishëm në mbështetje të energjisë bërthamore. Por në korridoret e errëta të selisë së saj, kompania po tregohet e kujdesshme. Në një intervistë të rrallë televizive për mediat e huaja, zëdhënësi i kompanisë Yoshimi Hitosugi i tha Zërit të Amerikës se TEPCO është e përqëndruar në mbajtjen e centralit bërthamor në gjendje të stabilizuar dhe në përmbushjen e detyrimeve të kompensimit. Një hetim i pavarur kohët e fundit në reaktorin e shkrirë të Fukushimës doli në përfundimin se TEPCO ishte "jashtëzakonisht e papërgatitur" për katastrofën. Por personi që ishte drejtuesi i qeverisë japoneze më 11 mars, Naoto Kan, thotë se kompania nuk është e vetmja që duhet fajësuar. Askush deri tani nuk është akuzuar për ndonjë vepër penale për shkrirjen e reaktorit, i cili përhapi rrezatim mbi ferma, komunitete të largëta dhe deri në det. Zyrtarët llogarisin se do të duhen 40 vjet për të pastruar dhe çmontuar centralin bërthamor Fukushima-1. Disa qytete pranë tij mund të mos jenë të banueshme asnjëherë. Mijëra punonjës të TEPCOs po shqyrtojnë tani ankesat e viktimave, pas kritikave se procesi ka qënë shumë i ngadaltë. Zëdhënësi i kompanisë Hitosugi premton se kompensimi do të jetë “i bollshëm dhe i mjaftueshëm” kur ankesat të klasifikohen si duhet. TEPCO do të njoftojë së shpejti se do të duhet të rrisë çmimin e energjisë. Paratë shtesë dhe fondet masive publike thotë kompania, janë të nevojshme për të furnizuar me energji 45 milionë njerëz.